
[image: image1.png]



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  28 septembrie 2010               

Pl-x  474/2010                     


AVIZ

asupra propunerii legislative pentru susţinerea creşterii natalităţii
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru susţinerea creşterii natalităţii, trimisă cu adresa Pl-x 474 din 14 septembrie 2010 şi înregistrată cu nr. 31/779 din 15 septembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este  Cameră decizională. 

Senatul, în calitate de primă Cameră sesizată, a respins propunerea legislativă în şedinţa din 6 septembrie 2010.
Propunerea legislativă are ca obiect de reglementare susţinerea creşterii natalităţii, măsurile preconizate pentru realizarea acestui obiectiv fiind scutirea de impozit pe veniturile din salarii, scutirea de la plata impozitului pentru o singură clădire şi un singur teren şi subvenţionarea dobânzii de la bugetul de stat pentru un singur credit ipotecar în valoare de maxim 50000 de euro, facilităţi de care să beneficieze, fără discriminare, orice cetăţean român care este părintele natural al cel puţin 3 copii, pe toată durata în care îi are în îngrijire.
Potrivit prevederilor art.61 din Regulamentul Camerei Deputaţilor, republicat, comisia a dezbătut iniţiativa legislativă  în şedinţa din 28 septembrie 2010.
Membrii Comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ, nr.235 din 15.03.2010. 
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative, întrucât aplicarea respectivei prevederi conduce la micşorarea veniturilor bugetelor locale iar potrivit art.15 alin.(1) din Legea nr.500∕2002 privind finanţele publice, „în cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.
În raport de obiectul şi conţinutul reglementării,  propunerea legislativă  face parte din categoria legilor organice.
             PREŞEDINTE,                            SECRETAR,

                          Daniel BUDA                     Gabriel ANDRONACHE

